open-index/open-wikipedia-markdown huggingface dataset:
Piskopianó

**Piskopianó** () on Kreikan kylä, joka sijaitsee Kreetan saarella. Se kuuluu hallinnollisesti Chersónisoksen kuntaan, Iraklionin alueyksikköön ja Kreetan alueeseen. Kylän väkiluku on 253 (2021).

Piskopianón kylä sijaitsee noin kaksi kilometriä sisämaahan Kreetan pohjoisrannikosta ja Liménas Chersonísoun kaupungista, ja noin 26 kilometriä itään Iraklionista. Se on rakennettu Chárakas-vuoren rinteeseen noin 90–100 metrin korkeuteen merenpinnasta laskettuna. Piskopianó on kasvanut käytännössä yhteen idänpuoleisen Koutouloufárin kylän kanssa. Kummatkin ovat osa Liménas Chersonísoun kaupunkiyhdyskuntaa.

Piskopianón piispaan (επίσκοπος, *epískopos*) viittaava nimi on peräisin siitä, että se toimi keskiajalla Cherrónisoksen hiippakunnan piispanistuimena. Varhaisin maininta kylästä on venetsialaisaikaisissa lähteissä vuodelta 1379. Vuonna 1583 sen asukasluvuksi mainitaan 111. Piskopianón pääelinkeinot ovat maanviljely ja turismi. Kylän pääkirkko on omistettu Kristuksen kirkastumiselle (*Metamórfosi tou Sotíros*). Sen vieressä sijaitsee pienempi, noin vuonna 1860 rakennettu Neitsyt Marian temppeliintuomiselle (*Eisódia tis Theotókou*) omistettu kirkko.

## Lähteet

## Aiheesta muualla
Platyvóla

**Platyvóla** () on Kreikan kylä, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Kylän väkiluku on 9 (2021).

Platyvólan kylä sijaitsee Kreetan läntisissä sisäosissa noin 19 kilometriä etelään Chanián kaupungista. Platyvóla muodostaa myös laajemman kyläyhdyskunnan (Δημοτική Κοινότητα Πλατυβόλας, *Dimotikí Koinótita Platyvólas*), johon kuuluvat varsinaisen Platyvólan kylän lisäksi kylät Spiliária ja Thymiá. Koko yhdyskunnan väkiluku on 50 (2021).

## Lähteet
Néa Praisós

**Néa Praisós** () on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kylän väkiluku on 38 (2021).

Néa Praisóksen kylä sijaitsee Kreetan itäosassa noin 15 kilometriä etelään Siteían kaupungista ja noin 80 kilometriä itäkaakkoon Ágios Nikólaoksen kaupungista. Se on osa Praisóksen kyläyhdyskuntaa.

Néa Praisós, suomeksi ”Uusi Praisos”, on nimetty sen lähellä sijainneen antiikin aikaisen Praisoksen kaupungin mukaan. Nykyisen kylän alkuperäinen nimi vuoteen 1955 saakka oli *Vavéloi* (Βαβέλοι). Se mainitaan ensimmäisen kerran 1200- tai 1300-luvulla. Venetsialaisaikaisissa lähteissä vuonna 1577 se esiintyy nimellä *Vavelus*.

## Lähteet
Prína

**Prína** () on Kreikan kylä, joka sijaitsee Kreetan saarella. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Kylän väkiluku on 59 (2021).

Prínan kylä sijaitsee Kreetan itäosissa noin 25 kilometriä pohjoiseen Ágios Nikólaoksen kaupungista. Se on rakennettu noin 345 metrin korkeuteen merenpinnasta laskettuna. Kylä mainitaan ensimmäisen kerran venetsialaisaikaisissa lähteissä 1500-luvulla. Prína muodostaa oman kyläyhdyskuntansa (Δημοτική Κοινότητα Πρίνας, *Dimotikí Koinótita Prínas*), johon ei kuulu muita asutuksia.

## Lähteet

## Aiheesta muualla
Pyráthi

**Pyráthi** (, ) on Kreikan kylä, joka sijaitsee Kreetan saarella. Se kuuluu hallinnollisesti Archánes-Asteroúsian kuntaan, Iraklionin alueyksikköön ja Kreetan alueeseen. Kylän väkiluku on 97 (2021).

Pyráthin kylä sijaitsee Kreetan eteläisissä keskiosissa noin 36 kilometriä etelään Iraklionista. Se on osa Tefélin kyläyhdyskuntaa. Antiikin ajan Pyrathoksen kaupunki sijoitetaan nykyisen kylän lähelle, ja kylä on ilmeisesti perinyt sen nimen muuntuneessa muodossa.

## Lähteet
Mopon virittäminen

**Mopon virittämisellä** tarkoitetaan mopoon tehtyjä toimenpiteitä, joilla pyritään nostamaan sen rakenteellista nopeutta suurentamalla sen moottorin tilavuutta yli 50&nbsp;cm3-kokoiseksi tai muuttamalla mopon rakennetta muilla tavoin. Mopo voi kulkea virityksen jälkeen jopa yli 100 km/h. Viritetty mopo on suuri turvallisuusriski, koska mopojen runkoa ei ole suunniteltu virityksen seurauksena saatuihin nopeuksiin.  

Nykyään mopon virittäminen on helpompaa ja siihen löytyy erityisesti netistä nykyään enemmän ohjeita. Poliisin mukaan lisäksi uudemmat mopot ovat helpompia virittää, eikä viritystä välttämättä huomaa päältä päin katsoessa. Viritetyn mopon tunnistaa helpoiten äänestä, koska virittämätön mopo ei pidä kovaa tai särisevää ääntä, toisin kun yleensä viritetty mopo.

## Tekniikka
Mopoja voi virittää muun muassa vaihtamalla moottorin, ja muuttamalla pakoputken rakennetta tai poistamalla sen kokonaan. Myös jarrujen toimintaa voidaan muuttaa tai poistaa ne kokonaan. Joskus mopoihin on asennettu esimerkiksi erilaisia laittomia kierrosrajoittimia poliisin hämäämiseksi. Usein viritettyjen mopojen rekisterikilpi on laitettu takalipan jatkeeksi yli 35 asteen kulmaan tai takarenkaan alalokasuojan pohjaan alkuperäisen kilventelineen sijaan. Laillisessa mopossa saa olla Suomessa enintään 4 kW nimellis- tai nettotehoa.

## Suomessa
Suomen laissa mopon suurimmaksi rakennenopeudeksi on määritetty 45 km/h, ja sitä nopeampaa kulkeva mopo on laiton.  Yli 65 km/h kulkeva mopo luokitellaan Suomessa kevytmoottoripyöräksi eli ”kevariksi”. Jos poliisi törmää liikenteessä viritettyyn mopoon voi sen ajaja saada lievemmässä virityksessä (eli tilanteessa jossa mopoon on tehty vähemmän muutoksia) huomautuksen asiasta tai kehotuksen korjata tilanne, mutta jos mopoon on tehty suuriakin muutoksia voi sen käyttäjä saada pitkän ajokiellon ja liikennevirhemaksun tai sakon maksettavaksi.

## Lähteet
Speak No Evil

**Speak No Evil** (*Gæsterne*) on tanskalais-alankomaalainen jännitys- tai kauhuelokuva vuodelta 2022. Sitä on kuvailtu myös sysimustaksi komediaksi.

Elokuvan ohjasi Christian Tafdrup, joka myös käsikirjoitti sen yhdessä veljensä Mads Tafdrupin kanssa.

## Juoni
Tanskalaispariskunta Bjørn (Morten Burian) ja Louise (Sidse Siem Koch) ovat lomamatkalla lapsensa Agnesin (Liva Forsberg) kanssa, kun he tutustuvat hollantilaiseen perheeseen: lääkäri Patrickiin (Fedja van Huêt), tämän vaimoon Kariniin (Karina Smulders) ja poikaan Abeliin (Marius Damslev). Kotiin palattuaan Bjørn ja Louise saavat Patrickin perheeltä kutsun tulla vierailemaan heidän luonaan ja Bjørn suostuttelee Louisen lähtemään. Hollannin maaseudulla pariskuntien yhteiseloon alkaa pian tulla outoja säröjä. Mutta ehkä Hollannissa vain ”tehdään asiat eri tavalla”? Ehkä Bjørn ja Louise ovatkin itse epäkohteliaita? He eivät sano mitään, ettei tunnelma menisi pilalle, mutta lopulta  kohteliaisuus ei enää auta. 

## Näyttelijät

Lähde: 

## Ikäraja

KAVI on luokitellut elokuvan sallituksi yli 18-vuotiaille. KAVIn mukaan elokuva sisältää "erittäin järkyttävää ja yksityiskohtaista julmuuksien kuvausta sekä yksityiskohtaista ja realistista väkivaltaa". Väkivaltakohtauksia ei ole määrällisesti paljon ja ne ovat kestoltaan suhteellisen lyhyitä, mutta elokuvan kokonaisuus on "erittäin voimakasta ahdistusta aiheuttava".
## Arvosteluja
★★★★ Juho Typpö, *[[Helsingin Sanomat]]*

★★★★ Esa Karell, Film-o-Holic

★★★★★ Maria Lättilä, ''Episodi''

## Uudelleenfilmatisointi
Elokuvasta tehtiin vuonna 2024 uudelleenfilmatisointi, jossa näyttelevät James McAvoy, Mackenzie Davis ja Scoot McNairy. 

## Lähteet
Praisós

**Praisós** (, ) on Kreikan kyläyhdyskunta (virallisesti Δημοτική Κοινότητα Πραισού, *Dimotikí Koinótita Praisoú*), joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kyläyhdyskunnan väkiluku on 114 (2021).

Praisóksen kyläyhdyskunnan kylät sijaitsevat Kreetan itäosassa noin 15 kilometriä etelään Siteían kaupungista ja noin 80 kilometriä itäkaakkoon Ágios Nikólaoksen kaupungista. Kyläyhdyskuntaaan kuuluvat kylät Ágios Spyrídon, Kalamáfki ja Néa Praisós. Kyläyhdyskunta on nimetty Néa Praisóksen lähellä sijainneen antiikin aikaisen Praisoksen kaupungin mukaan.

## Lähteet
Grongin kirkko

**Grongin kirkko** () on Grongin kunnassa Norjassa sijaitseva puinen pitkäkirkko vuodelta 1877.
## Lähteet

## Aiheesta muualla
Petrokéfalo

**Petrokéfalo** (, ) on Kreikan kylä, joka sijaitsee Kreetan saarella. Se kuuluu hallinnollisesti Iraklionin kuntaan, Iraklionin alueyksikköön ja Kreetan alueeseen. Kylän väkiluku on 105 (2021).

Petrokéfalon kylä sijaitsee Kreetan keskiosissa noin 21 kilometriä lounaaseen Iraklionin kaupungista. Se on rakennettu kukkulalle noin 340 metrin korkeuteen merenpinnasta laskettuna. Petrokéfalo muodostaa oman kyläyhdyskuntansa (Δημοτική Κοινότητα Πετροκεφάλου, *Dimotikí Koinótita Petrokefálou*), johon ei kuulu muita asutuksia.

Kylä mainitaan ensimmäisen kerran venetsialaisaikaisissa lähteissä nimellä *Petrochiefalo*. Kylän pääkirkko on omistettu Neitsyt Marialle (*Panagía*).

## Lähteet

## Aiheesta muualla
Marius Rintzler

**Marius Rintzler** (s. 14. maaliskuuta 1932 Bukarest) on romanialainen ooppera- ja konserttilaulaja, joka on äänialaltaan basso.

Rintzler opiskeli laulua ja sävellystä Bukarestissa. Hän teki ensimmäisen ammattimaisen esiintymisensä Romanian kansallisoopperassa. Vuonna 1967 Rintzler pääsi esiintyjäksi Dortmundin oopperaan. Hän on esiintynyt muun muassa Glyndebournen oopperafestivaalilla, San Franciscon oopperassa, Deutsche Oper am Rheinissa ja Dallasin oopperassa. Rintzlerillä on ollut oopperarooleja muiden muassa Richard Wagnerin, Gioacchino Rossinin, Wolfgang Amadeus Mozartin ja Giacomo Puccinin teoksissa. Hän on levyttänyt muun muassa Bernard Haitinkin johdolla Ludwig van Beethovenin yhdeksännen sinfonian ja Dmitri Šostakovitšin sinfonian nro 13. Lisäksi hän on osallistunut *[[Tohtori Faustus|Tohtori Faustuksen]]* levytykseen Ferdinand Leitnerin johdolla ja *[[Missa Solemnis|Missa Solemniksen]]* levytykseen Carlo Maria Giulinin johdolla.

## Lähteet
Gruen kirkko

**Gruen kirkko** () on Gruen kunnassa Norjassa sijaitseva kivinen pitkäkirkko vuodelta 1825.

Nykyinen kirkko rakennettiin sen edeltäjän tuhouduttua tulipalossa, joka vaati 113 kuolonuhria.
## Lähteet

## Aiheesta muualla
Eero Klintrup

**Eero Hans Immanuel Klintrup** (s. 12. lokakuuta 2002 Oulu) on suomalainen jääkiekkoilija, joka pelaa SM-liigajoukkue Saimaan Pallossa. Hän on pelipaikaltaan oikea laitahyökkääjä.

## Ura
Klintrup on Oulun Kärppien kasvatti. Hän voitti kaudella 2017–2018 C-nuorten SM-hopeaa. Klintrup pelasi kauden aikana myös viisi ottelua lainalla Haukiputaan Ahmojen B2-nuorissa. Kaudella 2018–2019 hän voitti B-nuorten SM-hopeaa. Klintrup pelasi myös kuusi ottelua lainalla Kärppien ja Ahmojen B2-nuorten yhdistelmäjoukkueessa. Kauden 2020–2021 päätteeksi hän voitti U20 SM-hopeaa. Kaudella 2022–2023 Klintrup nousi Kärppien U20-joukkueen varakapteeniksi. Hän voitti joukkueen sisäisen tehotilaston lukemalla +14. Tammikuussa 2023 Kärpät lainasi Klintrupin yhden ottelun ajaksi Mestis-joukkue Kokkolan Hermekseen, jossa hän teki heti debyytissään maalin ja syöttöpisteen.

Kaudeksi 2023–2024 Klintrup siirtyi vuoden mittaisella sopimuksella Hermekseen. Hän teki siellä tulokaskautenaan runkosarjassa 44 ottelussa tehot 17+23=40, joilla Klintrup jakoi joukkueen sisäisen maalipörssin voiton Sisu Yliniemen ja Santeri Sulun kanssa sekä sisäisen pistepörssin neljännen sijan Aapo Aholan kanssa. Lokakuussa 2023 hänet valittiin Mestiksen viikon pelaajaksi. Pudotuspeleissä Klintrup teki 14 ottelussa tehot 3+5=8.

Toukokuussa 2024 Klintrup teki vuoden mittaisen sopimuksen Imatran Ketterän kanssa. Samassa kuussa hänen uutisoitiin liittyvän SM-liigajoukkue Saimaan Pallon kesäryhmään Ketterän kanssa tehdyn yhteisen suunnitelman myötä. Klintrup sai elokuussa vuoden mittaisen sopimuksen SaiPaan. Hän sai tililleen ensimmäisen liigaottelunsa kauden 2024–2025 avauskierroksella 10. syyskuuta 2024 vieraissa KalPaa vastaan. Klintrup merkittiin SaiPan 13. hyökkääjäksi. Hän jäi ottelussa kuitenkin ilman peliaikaa. Ensimmäiset jääaikansa SM-liigassa Klintrup sai seuraavassa ottelussa 13. syyskuuta 2024 vieraissa KooKoota vastaan. Hänet merkittiin SaiPan nelosketjun oikeaan laitaan Niklas Appelgrenin ja Juuso Heikkilän viereen. Klintrup sai ottelussa jääaikaa 13.30 minuuttia ja hän teki myös liigauransa avausmaalin. Klintrup sai myös yhden kahden minuutin jäähyn kampituksesta. Hänen, Appelgrenin ja Heikkilän muodostama SaiPan nelosketju pysyi yhdessä läpi kauden ja hee nimesivät sen keskenään "divariketjuksi". Klintrup pelasi tulokaskautensa aikana kaikkiaan 57 runkosarjaottelua tehopistein 7+8=15 ja 21 pudotuspeliottelua tehopistein 4+6=10. Hän voitti kauden päätteeksi SM-hopeaa. Tammikuussa 2025 Klintrup teki SaiPan kanssa vuoden mittaisen jatkosopimuksen. Marraskuussa 2025 Klintrup solmi SaiPan kanssa kaksivuotisen jatkosopimuksen.

## Muuta
Klintrup valmistui ylioppilaaksi Kastellin lukiosta keväällä 2022.

## Tilastot

## Lähteet
*
*
*

### Viitteet
Timbro

**Timbro** on ruotsalainen oikeistolainen ajatushautomo. Se on perustettu vuonna 1978 ja se kannattaa vapaata markkinataloutta, yritteliäisyyttä, yksilönvapauksia ja avointa yhteiskuntaa.

Timbroa on arvosteltu siitä, että se on saanut rahoitusta öljy-yhtiö Exxon Mobililta. Yhteistyö alkoi 1990-luvulla Ulf Kristerssonin toimiessa Timbron markkinointipäällikkönä.
## Lähteet

## Aiheesta muualla
* Timbro.se
Benjamin Dousa

**Benjamin Dousa** (s. 5. joulukuuta 1992) on ruotsalainen maltillisen kokoomuksen poliitikko ja Ruotsin nykyinen kehitysapu- ja ulkomaankauppaministeri syyskuusta 2024. Hän on kotoisin Kistasta ja valmistunut ekonomistiksi Tukholman kauppakorkeakoulusta. Vuosina 2016–2020 hän johti maltillisen kokoomuksen nuorisojärjestöä MUF:ia. Hän on toiminut myös oikeistolaisen ajatuspaja Timbron ja yritysten etujärjestö Företagarnan toimitusjohtajana.

Dousan isoisä pakeni Ruotsiin kommunistien hallitsemasta Tšekkoslovakiasta, minkä hän on kertonut vaikuttaneen vahvasti hänen sijoittumiseensa oikeistoon.

Dousa on nimennyt poliittiseksi esikuvakseen sosiaalidemokraattien Kjell-Olof Feldtin, joka valtiovarainministerinä toimiessaan 1983–1990 noudatti tiukkaa talouslinjaa ja ajoi läpi talousliberaaleja uudistuksia.
## Lähteet

## Aiheesta muualla

* ''Benjamin Dousa'' Ruotsin hallituksen verkkosivuilla
Franz Benda

**Franz Benda** (; kastettu 22. marraskuuta 1709 Benátky nad Jizerou – 7. maaliskuuta 1786 Potsdam) oli Saksassa toiminut böömiläissyntyinen säveltäjä ja viulisti.

Benda syntyi kahden muusikon – Jan Jiří Bendan ja tämän vaimon Dorota Brixin – ensimmäisenä poikana. Hänen veljensä oli säveltäjä Georg Benda. Benda opiskeli Johann Gottlieb Graunin johdolla ja aloitti uransa Fredrik Suuren orkesterissa tämän ollessa kruununprinssi. Fredrik Suuresta tuli Preussin kuningas vuonna 1740, jolloin Benda asettui Berliiniin. Hänen perheensä seurasi häntä sinne vuonna 1742. Vuodesta 1771 lähtien Benda toimi hoviorkesterin konserttimestarina. Hän sävelsi muun muassa 17 sinfoniaa, 17 konserttoa viululle ja orkesterille, sooloviulukappaleita ja kamarimusiikkia.

Myös Bendan poika Friedrich Benda oli viulisti-säveltäjä.

## Lähteet

## Aiheesta muualla
* IMSLP: nuotteja
Seimsfoss

**Seimsfoss** on taajama Kvinnheradin kunnassa Vestlandin läänissä Norjassa. Taajaman pinta-ala on 0,4 neliökilometriä ja asukasluku 330 vuoden 2023 alussa.
## Lähteet

## Aiheesta muualla
Åsbro

**Åsbro** on taajama Askersundin kunnassa Örebron läänissä Närken  historiallisessa maakunnassa Ruotsissa. Taajamassa oli 1&nbsp;321 asukasta vuonna 2016.

## Lähteet

## Aiheesta muualla
Eduard Strauss

**Eduard Strauss** (15. maaliskuuta 1835 Wien – 28. joulukuuta 1916 Wien) oli itävaltalainen säveltäjä ja kapellimestari.

Strauss oli Johann Strauss vanhemman kolmas poika. Hänestä tuli Straussien orkesterin harpisti vuonna 1855. Vuodesta 1862 hän oli kahden veljensä tavoin sen kapellimestari. Josef Straussin kuoltua vuonna 1870 Eduard Strauss vastasi orkesterin toiminnasta kokonaisuudessaan. Hän lakkautti orkesterin vuonna 1901. Strauss oli tuottelias säveltäjä, jonka tuotantoon kuuluu yli 320 orkesterille laadittua tanssi- ja marssikappaletta. Tunnetuimpiin sävellyksiin kuuluvat hänen nopeat polkkansa, kuten *Bahn frei!* (1869). Muutoin Eduard Straussin tuotanto on pitkälti jäänyt hänen veljiensä sävellysten varjoon.

Strauss meni naimisiin vuonna 1863 ja sai kaksi poikaa, jotka syntyivät vuosina 1866 ja 1868.

## Lähteet

## Aiheesta muualla
* IMSLP: nuotteja
Ludvig Fredholm

**Ludvig Oscar Fredholm** (17. syyskuuta 1830 Tukholma – 17. joulukuuta 1891 Tukholma) oli ruotsalainen liikemies. Hänen uransa alku ei ollut lupaava; isältä peritty telakka ajautui purjelaivojen suosion hiipumisen vuoksi vararikkoon vuonna 1865. Myös pankki, jossa hän sittemmin työskenteli, joutui talousvaikeuksiin 1870-luvun lopulla. Käytyään Lontoossa vuonna 1880 hän alkoi innokkaasti edistää sähkövalaistuksen käyttöönottoa. Onnistuttuaan keräämään tarvittavan pääoman hän sytytti Ruotsin ensimmäiset sähköiset katulamput Gustav Adolfs torgin, Norrbron ja Mynttorgetin alueella syyskuussa 1881. Vuonna 1883 hän osti valmistusoikeudet Jonas Wenströmin kehittämään dynamoon ja perusti Elektriska AB:n, josta vuonna 1890 muodostui Asea. Fredholmista tuli Asean ensimmäinen toimitusjohtaja, mutta hän kuoli jo seuraavana vuonna juuri ennen kuin uusi pääkonttori Västeråsissa valmistui.

Fredholmin poika oli matemaatikko Ivar Fredholm.
## Lähteet

## Aiheesta muualla
Fredholm

**Fredholm** on seuraavien ruotsalaisten henkilöiden sukunimi:

* Ivar Fredholm (1866–1937), matemaatikko
* Ludvig Fredholm (1830–1891), liikemies
Rostyslav Bratun

**Rostyslav Andrijovytš Bratun** (; 7. tammikuuta 1927 Ljuboml – 7. maaliskuuta 1995 Lviv) oli ukrainalainen runoilija, libretisti ja poliitikko. Hänen teoksiaan on käännetty muun muassa venäjäksi, valkovenäjäksi, puolaksi, englanniksi ja portugaliksi.

Bratun syntyi yhteiskunnallisen vaikuttaja Andri Bratunin perheeseen. Hän valmistui Lvivin yliopistosta vuonna 1950 opiskeltuaan oikeustiedettä ja työskenteli toimittajana. Hän johti Ukrainan kirjailijaliiton osastoa Lvivissä vuodesta 1966, kunnes tuli erotetuksi tehtävistään vuonna 1980. Syynä oli esiintyminen puhujana epäselvissä olosuhteissa kuolleen lauluntekijä Volodymyr Ivasjukin hautajaisissa. Bratunista tuli Neuvostoliiton korkeimman neuvoston viimeisen toimikauden (1989) jäsen. Hän oli Ukrainan kansallisten symbolien käytön puolestapuhuja.

Bratun julkaisi monia runokokoelmia 1940-luvulta lähtien. Hänen sanoihinsa tekivät lauluja muiden muassa Anatoli Kos-Anatolskyi, Jevhen Kozak, Myroslav Skoryk ja Volodymyr Ivasjuk. Bratun teki libreton Kos-Anatolskyin oopperaan *Zahrava* (1959).

## Teoksia
* *Veresen* (1949)
* *Ja – syn Ukrajiny* (1958)
* *Hrudka zemli* (1962)
* *Pereh’restja* (1969)
* *Oderžymist* (1974)
* *Lito piznih’ žoržyn* (1987)

## Lähteet
Heston Airlines

**Heston Airlines UAB**  on vuonna 2021 lentotoiminnan aloittanut liettualainen tilauslentoyhtiö. Se operoi sekä matkustaja- että rahtilentoja muun muassa wet lease -periaatteella.

Yhtiön laivastoon kuuluu 12 kapearunkoista Airbus A320-200 -lentokonetta. Aikaisemmin yhtiö operoi myös pitkän matkan lentoja Airbus A330 -lentokoneilla muun muassa Condorille ja Uzbekistan Airwaysille, mutta se vetäytyi pitkien matkojen lennoista vuonna 2024.

## Lähteet
Jonas Wenström

**Jonas Wenström** (4. lokakuuta 1855 Hällefors – 22. joulukuuta 1893) oli ruotsalainen sähköteknikko ja keksijä. Hän opiskeli Uppsalan ja Oslon yliopistoissa sekä teki useita opintomatkoja eri maihin. Wenströmin kehitti sähkögeneraattorin, josta liikemies Ludvig Fredholmin avulla sai alkunsa ASEA-yhtiö. Wenström työskenteli myös hehkulampun parissa, mutta Thomas Edison ehti patentoida sen ennen häntä. 

Wenström sairasti lapsena riisitautia, minkä vuoksi hänen luustonsa kasvoi vinoon. Hän kuoli vain 38-vuotiaana keuhkokuumeeseen, jonka hän sai vilustuttuaan sähköjohtojen asennustöissä.
## Lähteet

## Aiheesta muualla
Robert Smoktunowicz

**Robert Maciej Smoktunowicz** (30. tammikuuta 1962 Varsova – 9. syyskuuta 2024) oli puolalainen poliitikko ja juristi.

Smoktunowicz oli aktiivinen Itsenäisessä opiskelijaliitossa ja Nuoren Puolan liikkeessä. Hän valmistui vuonna 1986 Varsovan yliopiston lain ja hallinnon tiedekunnasta. Smoktunowicz työskenteli omassa lakiyhtiössään. Hän oli lainopillisena neuvonantajana vuodesta 1995 Italian suurlähetystölle Puolassa ja vuosina 1996–1998 Radio- ja televisioneuvostolle (KRRiT).

Smoktunowicz oli mukana perustamassa Reaalipoliittista seuraa, josta myöhemmin kehittyi puolue nimeltään Unia Polityki Realnej. Vuoden 2000 presidentinvaalikampanjassa hän oli Andrzej Olechowskin neuvonantaja. Vuodesta 2001 Smoktunowicz oli Kansalaisfoorumin edustajana Puolan senaatin jäsen. Hänet valittiin senaattiin toistamiseen vuonna 2005. Hän erosi Kansalaisfoorumista syyskuussa 2007 ja oli sitten epäonnistuneesti Vasemmisto ja demokraatit -vaaliliiton sitoutumaton senaattoriehdokas. Smoktunowicz liittyi vuonna 2009 Stronnictwo Demokratyczne -puolueeseen ja toimi sen varainhoitajana. Vuonna 2015 hän oli jälleen sitoutumattomana ehdolla senaattoriksi.

Smoktunowicz oli juontaja Hanna Lisin ensimmäinen puoliso. Hänellä oli kaksi lasta.

## Lähteet
Human Fortress

**Human Fortress** on saksalainen vuonna 1997 perustettu power metal -yhtye.

## Diskografia
### Studioalbumit
* 
* 
* 
* 
* 
* 

## Lähteet

## Aiheesta muualla
* 
*
Ad Infinitum

**Ad Infinitum** on sveitsiläinen vuonna 2018 perustettu sinfonisen metallimusiikin yhtye.
Yhtye alkoi laulaja-lauluntekijä Melissa Bonnyn sooloprojektina.

## Diskografia
### Studioalbumit
* 
* 
* 
* 
* 

## Lähteet

## Aiheesta muualla
* 
*
Trail of Tears

**Trail of Tears** voi tarkoittaa ainakin seuraavia:
* Kyynelten tie
* Trail of Tears, norjalainen metalliyhtye
* *[[Trail of Tears (Billy Ray Cyrusin albumi)|Trail of Tears]]*, Billy Ray Cyrusin albumi
Trail of Tears (yhtye)

**Trail of Tears** on norjalainen vuonna 1996 perustettu metallimusiikin yhtye. Yhtye toimi vuosina 1996-1997 nimellä Natt.
Yhtye hajosi vuonna 2013, mutta palasi vuosien toimimattomuuden jälkeen vuonna 2020.

## Diskografia
### Studioalbumit
* 
* 
* 
* 
* 
* 
* 

## Lähteet

## Aiheesta muualla
* 
*
Nils Strömcrona

**Nils Ström**, vuodesta 1727 aateloituna **Strömcrona** (1664 Marstrand, Ruotsi – 24. tammikuuta 1740 Karlskrona Ruotsi) oli Ruotsin luotsitoimen johtaja, joka järjesti myös Suomen luotsitoimen ja kartoitti Suomen rannikkovedet.

## Henkilöhistoria
Strömcronan vanhemmat olivat varapormestari Thorved Nilsinpoika Ström ja Margareta Mattsintytär. Hänen puolisonsa vuodesta 1697 oli Lovisa Christina Anckarstierna (1661–1718). Strömcrona opiskeli ensin Kööpenhaminan yliopistossa ja vuodesta 1686 Lundin yliopistossa. Hän oli Karlskronan luotsi- eli merenkulkukoulun astronomian ja geometrian opettaja vuodesta 1691. Yliluutnantin arvon hän sai 1696. Luotsikapteeni ja samalla valtakunnan luotsitoimen johtaja Strömcrona oli vuodesta 1697, komentajaksi hänet ylennettiin 1717.

Strömcrona oli johtanut 1699 Ruotsin länsirannikon kartoitusta Göteborgiin asti. Suuren Pohjan sodan päätyttyä Uudenkaupungin rauhaan 1721 Strömcrona määrättiin järjestämään Suomen luotsitoimi uudestaan Ruotsin valtakunnan periaatteiden mukaisesti ja samalla kartoittamaan Suomen rannikkovesiä. Ensin mainitun tehtävän Strömcrona teki aluksi itärajalta Ahvenanmaalle ja sitten Pohjanlahden molemmin puolin Vaasan korkeudelle asti. Samassa järjestyksessä Strömcrona kartoitti Suomen rannikkovedet, joiden mittaukset saatiin pääosin valmiiksi vuoteen 1727 mennessä. Strömcronan laatima suuri merikartasto Ruotsin merialueista Skagerrakista aina Suomen- ja Pohjanlahdelle valmistui 1730-luvun lopussa, juuri ennen hänen kuolemaansa. Ruotsin luotsitoimen johtajana Strömcrona ehti toimia 43 vuotta.

## Julkaisuja
* *General och åtskillige speciale Pass-Chartor öfwer hela Östersjön med Sinu Finnico och Bothnico samt Skager-rack, Cattigat och Belt*, 1738 (näköispainos 1984)

## Lähteet

## Aiheesta muualla
*
Tšekin aluevaalit 2024

**Tšekin aluevaalit 2024** järjestettiin 20. – 21. syyskuuta 2024. Vaaleissa valittiin kaikki 675 jäsentä maan 13 aluevaltuustoon. Ne järjestettiin samaan aikaan senaatin vaalien ensimmäisen kierroksen kanssa.

Vaalien suurin voittaja oli ANO 2011, joka sai eniten ääniä kaikissa paitsi kolmessa läänissä. Tšekin piraattipuolueen johto erosi puolueen hävittyä 96 paikkaa 99:stä.

## Tulokset

## Äänestäminen
Aluevaalit järjestetään Tšekissä joka neljäs vuosi sen 13 alueessa (*kraj*). Poikkeuksena tästä on pääkaupunki Praha, jonka kaupunginvaltuusto vastaa samoista tehtävistä kuin aluevaltuustot.

Valtuustot ovat kooltaan joko 45, 55 tai 65 jäsenisiä. Äänestysoikeus on jokaisella täysivaltaisella Tšekin kansalaisella, jolla on vakituinen asuinpaikka vaalipiirissään, ja joka on täyttänyt vähintään 18-vuotta toiseen vaalipäivään mennessä. Vankeusrangaistusta kärsivillä tai niillä, jotka ovat suorittaneet asepalveluksen ulkomailla, ei ole äänestysoikeutta. Samat vaatimukset koskevat myös ehdokkaita, mutta sillä erolla, että ehdokas ei voi toimia samanaikaisesti ministeriössä tai muussa valtakunnallisessa hallintoelimessä. Senaattori, kansanedustaja tai kunnanvaltuuston jäsen voi olla ehdolla myös aluevaaleissa.

## Lähteet

## Aiheesta muualla
Mestis-kausi 2024–2025

**Kausi 2024–2025** oli jääkiekon Mestiksen 25. kausi. Sarjassa pelasi 10 joukkuetta.

Kooveelle ei myönnetty kaudeksi Mestis-lisenssiä taloudellisista syistä johtuen. Mestiksestä edellisen kauden päätteeksi pudonneen FPS:n tilalle ei suunnitellusti nostettu toista seuraa.

## Joukkueet

## Runkosarja
Runkosarjassa pelattiin 10 joukkueen viisinkertainen sarja eli 45 ottelua sekä yksinkertainen välisarja kahdessa viiden joukkueen lohkossa, yhteensä 49 ottelua. Runkosarjan päätyttyä kahdeksan parasta joukkuetta etenivät pudotuspeleihin ja kaksi viimeistä joukkuetta joutuivat karsintaan.

### Sarjataulukko

TUTO Hockeylta vähennettiin 6 pistettä Mestiksen lisenssiehtojen rikkomisesta.

### Pistepörssi

### Maalivahtien torjuntapörssi
Maalivahti listataan, jos hän on pelannut vähintään 1/3 joukkueensa otteluista kauden aikana.

## Pudotuspelit
Runkosarjan kahdeksan parasta joukkuetta etenivät pudotuspeleihin. Puolivälierät pelattiin paras viidestä -menetelmällä, välierät ja loppuottelut paras seitsemästä -menetelmällä sekä pronssiottelu yksittäisenä otteluna. Mestari etenee liigakarsintaan SM-liigan playoutien häviäjää vastaan.

### Puolivälierät

### Välierät

### Loppuottelut

### Pronssiottelu

### Pistepörssi

### Maalivahtien torjuntapörssi
Maalivahti listataan, jos hän on pelannut vähintään 1/3 joukkueensa otteluista pudotuspelien aikana.

## Karsinnat
Karsintojen ensimmäisessä vaiheessa runkosarjan kaksi viimeistä joukkuetta pelaavat paras seitsemästä -ottelusarjan. Voittaja säilyy sarjassa ja häviäjä etenee toiseen vaiheeseen Suomi-sarjan mestaria vastaan. Toinen vaihe pelataan myös paras seitsemästä -menetelmällä ja ottelusarjan voittaja saa paikan Mestiksessä seuraavalle kaudelle.

24. maaliskuuta 2025 Hokki hakeutui konkurssiin yhtiön heikentyneen taloustilanteen vuoksi. Konkurssin takia Hokki ei osallistunut karsintasarjaan Suomi-sarjan voittanutta Nokian Pyryä vastaan.

Pyryn mahdollisesta sarjanoususta päättää myöhemmin Suomen Jääkiekkoliitto.

### Vaihe 1

### Vaihe 2
Karsintasarjan 2. vaihetta ei järjestetty Hokin hakeuduttua konkurssiin 24. maaliskuuta. Sarjan ensimmäinen ottelu oli tarkoitus pelata 28. maaliskuuta Kajaanissa.

## Lopulliset sijoitukset

## Lähteet
Mika Helander

Mika Helander (s. 6. joulukuuta1967 Teerijärvi) on suomenruotsalainen yhteiskuntatieteilijä ja sosiologi.

## Ura
Helander valmistui ylioppilaaksi vuonna 1986, valtiotieteen maisteriksi 1991 ja lisensiaatiksi 1998. Hän väitteli valtiotieteen tohtoriksi sosiologiasta Helsingin yliopistossa vuonna 2004. 

Helander on työskennellyt uransa aikana kahdeksassa eri yliopistossa, sekä Suomessa että ulkomailla. Hän on toiminut myös useissa luottamustehtävissä ja työskentelee tällä hetkellä sosiologian vanhempana yliopistonlehtorina Åbo Akademissa. 

Opetustyönsä ohella Helander tekee tutkimusta ja on erikoistunut ay-liikkeeseen, globalisaatioon sekä työelämään että työmarkkinoihin liittyviin kysymyksiin. Helander on tutkinut muun muassa työperäistä maahanmuuttoa, ulkomaisen tilapäistyövoiman kokemuksia suomalaisista työehdoista ja sosiaaliturvasta, maahanmuuttajien integroitumista ruotsinkielellä  sekä ammattiliittojen globalisaatiostrategioita. 

Helander on kommentoinut työmarkkinauudistuksia, hallituksen työllisyyspolitiikkaa sekä lakko-oikeuksia useissa eri medioissa.

## Teokset

* *Going global. Ay-liikkeen menestysresepti globaalissa ajassa*, (toimittanut). Jyväskylä: SoPhi/Minerva, 2008. .
* *Totta toinen puoli? : työperäisen maahanmuuton todelliset ja kuvitellut kipupisteet,* (toimittanut). Helsinki: Svenska social- och kommunalhögskolan vid Helsingfors universitet, 2011. .
* *Palkka työstä. Ay-liike ja edunvalvonnan uudet muodot* (toimittanut Mats Nylundin kanssa). Helsinki: Into kustannus, 2012. . 
* *Kan vi stå till tjänst? : integration på svenska i Finland.* Helsinki: Svenska kulturfonden, 2015. . Verkkoversio selvityksestä, pdf
* *Työaikakirja,* (toimittanut). Helsinki: Into Kustannus, 2017. .
* Lagerspetz, Mikko; Helander, Hokka, Homanen, Lagerspetz, Olli; Luhtakallio, Melin, Suolinna, Toivonen: *Westermarck-seura suomalaisessa sosiologiassa.* Tampere: Vastapaino, 2024. .

## Lähteet
Alexander Aminoff

**Alexander Aminoff** -nimisiä henkilöitä ovat olleet:

* Alexander Aminoff (1811–1886), suomalainen eversti ja vapaaherra
* Alexander Aminoff (1865–1918), suomalainen maanviljelysneuvos ja valtiopäivämies
* Alexander Aminoff (1875–1959), suomalainen vapaaherra ja pankinjohtaja.
A. Lamminmäki

**A. Lamminmäki** on parkanolainen linja-autoyritys. Yritys toimii Parkanon lisäksi Kankaanpäässä ja lähikunnissa. Yritys on perustettu vuonna 1994. Yrityksen toimitusjohtajana on Jura Snåre, tätä ennen toimitusjohtajana oli Ari Lamminmäki.Yrityksen liikevaihto oli 3,79 miljoonaa euroa vuonna 2023. Vuonna 2023 yrityksellä oli 37 työntekijää.

## Toimitusjohtajat
* 1994–2023 Ari Lamminmäki
* 2023– Jura Snåre
## Liikenne
Yrityksen toimialaan kuuluu tilausajoliikenne, seutuliikenne ja tärkeänä osana koulukuljetusliikenne. Yritys tekee myös matkoja erilaisiin matkakohteisiin.

## Lähteet

## Aiheesta muualla
A. Lamminmäen kotisivu
Kauko Hyppönen

**Kauko Olavi Hyppönen** (5. lokakuuta 1914 Säkkijärvi – 8. joulukuuta 2000 Marttila) oli suomalainen kestävyysjuoksija 1940-luvulta yli sotavuosien 1950-luvun puoliväliin.

Kauko Hyppönen aloitti juoksijauransa välirauhan aikaan 1940. Sota katkaisi siinä vaiheessa juoksijanuran. Sotien jälkeen hän jatkoi sitä ja nousi 1940-luvun lopulla Turun Urheiluliiton (TuUL) 4&nbsp;x&nbsp;1&nbsp;500 metrin viestijoukkueeseen. Ensimmäisen SM-mitalinsa hän saavutti TuUL-joukkueessa keväällä 1949 SM-maastoissa lyhyellä matkalla, kun TuUL-joukkue sijoittui kolmanneksi.

Hyppösen menestysvuodet olivat vasta hänen siirryttyä ikämiessarjaan 1950-luvun alussa. Hän saavutti ratajuoksuissa kaksi SM-hopeaa (1953, 1955) ja -pronssia (1954) 10&nbsp;000 metrillä. Rataviesteissä hän oli vuoden 1954 TuUL:n SM-pronssia saavuttaneessa joukkueessa. Maastojuoksussa Hyppönen oli pitkällä matkalla (10–11&nbsp;km) kärkisijoilla voittaen useana vuonna ikämiesten mestaruuden ja juosten vuonna 1954 paremman ajan kuin varsinaisen kisan voittaja. Ikämiestulokset huomioitiin kuitenkin joukkuetuloksiin, ja näin Hyppönen saavutti TuUL:n joukkueessa maastokultaa 1953 ja -hopeaa 1954. Vuosina 1951, 1955 ja 1956 hän TuUL:n neljänneksi sijoittuneessa joukkueessa.

Kauko Hyppönen palveli sotien aikana 1939–1944 radisti-aliupseerina merivoimissa. Sotien jälkeen hän jatkoi työuraa edelleenkin merivoimissa työskennellen Turun Pansion laivastoasemalla radioaseman päällikkönä sotilasmestariksi ylennettynä.

## Viitteet
Mehdi Taremi

**Mehdi Taremi** (, s. 18. heinäkuuta 1992 Bushehr, Iran) on iranilainen jalkapalloilija, joka edustaa Kreikan Superliigassa pelaavaa Olympiakosta. Pelipaikaltaan Taremi on hyökkääjä. Hän pelaa myös Iranin jalkapallomaajoukkueessa.

## Seurajoukkueessa
Taremi edusti vuosina 2014–2018 Iranin Pro Leaguen Persepolis FC:tä, jonka riveissä hän voitti liigamestaruuden kaudella 2016–2017 ja Iranin supercupin vuonna 2017. Vuodet 2018–2019 hän pelasi qatarilaisessa Al-Gharafassa.

Kaudeksi 2019–2020 Taremi siirtyi Portugalin Primeira Ligan Rio Ave FC:hen, jossa hän teki ensimmäisellä kaudellaan 30 ottelussa 18 maalia, voittaen sarjan maalikuninkuuden. Vain yhden Rio Avessa vietetyn kauden jälkeen Taremi siirtyi saman sarjan suurseura FC Porton riveihin. Ensimmäisellä kaudellaan seurassa Taremi pelasi ensimmäiset ottelunsa Mestarien liigassa ja teki Primeira Ligassa 16 maalia 30 ottelussa. Porton riveissä Taremi voitti toistamiseen Primeira Ligan maalikuninkuuden kaudella 2022–2023 sekä liigamestaruuden kaudella 2021–2022. Neljän kauden aikana hän pelasi Porton paidassa 122 sarjaottelua, tehden niissä 64 maalia.

Kesäkuun 2024 siirtoikkunassa Taremi siirtyi Italian Serie A:n hallitsevan mestarin, Internazionale Milanon riveihin. Taremi pelasi kaudella 2024–2025 Interissä 26 sarjaottelua ja teki debyyttikautensa ainoan Serie A- maalinsa 26. tammikuuta 2025 ottelussa Lecceä vastaan. Mestarien liigassa hän pelasi 12 ottelua, joissa hän teki yhden maalin ja antoi neljä maalisyöttöä. Tappiollisessa Mestarien liigan loppuottelussa Paris Saint-Germainia vastaan hän jäi vaihtopelaajaksi.

Elokuussa 2025 Taremi siirtyi kreikkalaisseura Olympiakosiin 2,5 miljoonan euron siirtosummalla.

## Maajoukkueessa
Taremi pelasi ensimmäisen ottelunsa Iranin jalkapallomaajoukkueessa vuonna 2015. Avausmaali syntyi myöhemmin samana vuonna Guamin verkkoon. Taremi edusti maataan vuoden 2018 MM-kilpailuissa Venäjällä, jossa hän epäonnistui hyvässä maalintekopaikassa alkulohkon viimeisessä ottelussa Portugalia vastaan. Maali olisi vienyt Iranin 16 parhaan joukkoon. Vuoden 2022 MM-kilpailuissa Qatarissa Taremi onnistui maalinteossa kahdesti Englantia vastaan.

## Saavutukset
### Seurajoukkueessa
* Persianlahti Pro League: 2016–2017
* Iranin supercup: 2017
* Qatar Stars League: 2018–2019
* Primeira Liga: 2021–2022
* Portugalin cup: 2021–2022, 2022–2023, 2023–2024
* Portugalin liigacup: 2022–2023
* Supertaça Cândido de Oliveira: 2020, 2022

### Maajoukkueessa
* CAFA Nations Cup: 2023

### Henkilökohtainen
* Iranin vuoden jalkapalloilija: 2016, 2017
* Persianlahti Pro Leaguen paras maalintekijä: 2015–2016, 2016–2017
* Primeira Ligan paras maalintekijä: 2019–2020, 2022–2023

## Lähteet
Aaron Heino

**Aaron Heino** (s. 1977, Pori) on kuvanveistäjä, joka tunnetaan teostensa omaperäisestä, tunnistettavasta tyylistä, jossa pitkälle abstrahoidut muodot yhdistyvät karheisiin veistospintoihin ja kiiltäviin automaaleihin. Hänen teoksensa ovat viimeisteltyjä, elegantteja ja usein myös hauskoja.

Aaron Heino opiskeli ensin Taidekoulu Maassa, josta siirtyi Lahden taideinstituuttiin, josta valmistui vuonna 2006. Hänen ensimmäiset yhteisnäyttelynsä olivat vuonna 2016 Karkkilassa ja Somerolla. Vuonna 2019 Heinolle myönnettiin Suomen taideakatemian palkinto, johon liittyi yksityisnäyttely Emmassa ja taiteilijajulkaisu.  

Aaron Heinon teoksia on muun muassa Gösta Serlachiuksen, Wihurin, Nelimarkan säätiön ja Lähivakuutuksen kokoelmissa, yksityiskokoelmissa sekä Suomen valtion ja Porin ja Lahden kaupunkien kokoelmissa.

## Teosten ominaisuuksia
Timo Valjakan mukaan Aaron Heinon eräs taiteen piirre on se, että sillä ei ole juuri mitään tekemistä sen rationaalisen juonteen kanssa, joka on hallinnut modernia kuvanveistoa runsaat sata vuotta ja ulottuu pronssipatsaista minimalismin mykkiin kuutioihin. Heino edustaa modernismin toista laitaa, surrealismin alitajuntaa kutittelevia muotoja ja populaarikulttuurin karamellivärejä. 

Aaron Heino hakee muotoihinsa ideoita eloperäisestä maailmasta. Riihimäellä 2024 paljastetun veistoksen *One of a kind* teoksen työnimi on ”*Ihan kuin yksi meistä”.* Heino piirteli alkujaan sitruunaa, jota hän vaihe vaiheelta pilkkoi ja josta poisti hedelmälihaa. Teoksessa jäljelle jäänyt kuori ja kalvot ovat selvästi havaittavissa. Veistoksen toinen puoli on sileä, ja kimaltaa valossa vähän. Toinen puoli on käsitelty karkeaksi. 

## Julkisia teoksia
* *Situated*, Akaa, 2013
* *Aistikas* (yhdessä Kirsi Kaulasen kanssa), Porvoo 2015.
* *One of a Kind* (työnimi *Ihan kuin yksi meistä*), Riihimäki 2024.

## Kuvia julkisista teoksista
*One of a Kind*, Riihimäki 2024
Tiedosto:One of a Kind-2024-09-11 19-09-20.jpg
Tiedosto:One of a Kind-2024-09-11 19-09-44.jpg
Tiedosto:One of a Kind-2024-09-11 19-11-40.jpg
Tiedosto:One of a Kind-2024-09-11 19-10-33.jpg
Tiedosto:One of a Kind-2024-09-11 19-23-00.jpg


## Lähteet
Maastojuoksun Suomen-mestaruuskilpailut 1954

**[[Maastojuoksun Suomen-mestaruuskilpailut]] 1954** käytiin 23. toukokuuta Mikkelissä. Kilpailujen järjestäjänä toimi Mikkelin Kilpa-Veikot. Miehissä Suomen mestaruuden 5,1 km matkalta voitti Olavi Rinteenpää ja 10,2 km matkalta mestaruuden voitti Hannu Posti. Joukkueissa Suomen mestaruuden 5,1 km matkalta voitti Rosenlewin Urheilijat -38 ja 10,2 km matkalta mestaruuden voitti Porvoon Urheilijat.

## Tulokset
Lähde: 

## Lähteet
Max Dauphin

**Max Dauphin** (1977–2024) oli luxemburgilainen taidemaalari.

Dauphin piti omia näyttelyitään Luxemburgissa, Saksassa, Italiassa, Yhdysvalloissa, Mongoliassa ja Senegalissa. Hän osallistui ryhmänäyttelyihin Luxemburgissa, Belgiassa, Isossa-Britanniassa, Libanonissa ja Italiassa. Dauphin osallistui usein vuosittaiseen Luxembourg Art Week -tapahtumaan. Hän oli merkittävä luovan Bamhaus-kollektiivin edustaja. Dauphin sai tuomariston erikoismaininnan vuoden 2009 Frankofonisissa kisoissa Beirutissa. Hän työskenteli vuosien ajan ulkomailla, kunnes palasi Luxemburgiin. Dauphin oli naimisissa ja hänellä oli kaksi lasta. Hän kuoli tapaturmaisesti 47-vuotiaana. 

## Lähteet
Sarah Ashton-Cirillo

**Sarah Ashton-Cirillo** (s. 9. heinäkuuta 1977 Florida) on yhdysvaltalainen toimittaja ja sotilas.

Ashton-Cirillo muutti Las Vegasiin vuonna 2004. Hän työskenteli kiinteistöanalyytikkona ja viestintäjohtajana ennen ryhtymistään toimittajaksi. Vuonna 2015 Ashton-Cirillo matkusti syyrialaisten pakolaisten leireille Turkkiin. Hän kuvaili kokemuksiaan kirjassaan *Along the Paths of Tears*. Ashton-Cirillo on transnainen ja aloitti sukupuolenkorjausprosessin vuonna 2019. Hän lähti Ukrainaan viikko Venäjän suurhyökkäyksen alun jälkeen vuonna 2022 kuvaamaan sodan tapahtumia. Hän vietti yli puolen vuoden ajan Harkovassa ja meni sitten värväyskeskukseen Kiovaan. Ashton-Cirillo aloitti työskentelyn Ukrainan aluepuolustusjoukkojen kenttälääkinnässä vuonna 2022 ja eteni kersantiksi.

Ashton-Cirillo on saavuttanut näkyvyyttä informaatiosotaan osallistumisella Ukrainan puolella. Hänestä tuli Ukrainaa puolustavien taistelijoiden virallinen puhehenkilö. Ukrainan varapuolustusministerinä toimineen Hanna Maljarin mukaan Ashton-Cirillo on kertonut sodan tapahtumista laajalle yhdysvaltalaiselle yleisölle. Pelkästään Twitterissä 25. kesäkuuta – 23. heinäkuuta 2023 hänen julkaisunsa tavoittivat 28,3 miljoonaa käyttäjää. Venäjä on retoriikassaan Ashton-Cirilloa vastaan käyttänyt homofobista retoriikkaa, mikä on kasvattanut hänen yleisöään. Margarita Simonjan ja Olga Skabejeva ovat suoneet hänelle huomattavaa huomiota. Ashton-Cirillon mukaan Venäjän valeuutiset on sivuutettava, koska työ kaikkien huhujen kumoamiseksi on hänen mukaansa tuloksetonta.

Ashton-Cirillo haavoittui rintamalla 23. helmikuuta 2023. Hän menetti osan käsivarrestaan ja hänen kasvonsa arpeutuivat pysyvästi. Ashton-Cirillo sai Ukrainalta kultaisen ristin tunnustukseksi palveluksestaan. Venäjä pitää häntä terroristina, mutta hän on arvostellut Venäjää epäonnistuneeksi valtioksi ja terroristivaltioksi.

Venäjä on tuominnut hänet kahdenkymmenen vuoden vankeuteen poissa olevana kesäkuussa 2025 pidetyssä oikeudenkäynnissä.

## Lähteet
Les Cabannes (Ariège)

**Les Cabannes** (oksitaaniksi: *Las Cabanas*) on kunta Ranskan eteläosassa Ariègen departementissa Oksitanian alueella. Se sijaitsee Ariègejoen varrella, noin 27 kilometriä Foix'n kaupungista etelään.

Kunnan keskustassa oleva Saint-Martialin kirkko on nimetty Martial Limogesilaisen mukaan.

Les Cabannes on portti Plateau de Beillen tasangolle. Tasanko on 1 800 metrin korkeudessa, ja siellä on talvisin hyvät olosuhteet murtomaahiihtoon.

## Lähteet

## Aiheesta muualla
Maastojuoksun Suomen-mestaruuskilpailut 1954 (syksy)

**[[Maastojuoksun Suomen-mestaruuskilpailut]] 1954 syksyn osalta** käytiin 24. lokakuuta Lohjalla Lohjanharjun maastossa. Kilpailujen järjestäjänä toimi Lohjan Urheilijat. Miehissä Suomen mestaruuden 5,7 km matkalta voitti Rolf Haikkola ja mestaruuden 10,2 km matkalta voitti Aarne Ahlbom. Joukkueissa Suomen mestaruuden 5,7 km matkalta voitti Joensuun Kataja ja mestaruuden 10,2 km matkalta voitti Turun Urheiluliitto.

## Tulokset
Lähde: 

## Lähteet
Les Cabannes

**Les Cabannes** voi tarkoittaa seuraavia:

## Maantiede
* Les Cabannes, kunta Ariègen departementissa Ranskassa
* Les Cabannes, kunta Tarnin departementissa Ranskassa
Opaalilasi

**Opaalilasi** eli **maitolasi** on läpikuultava, yleensä valkea lasilaatu. Lasissa on valoa sirottavia aineksia, jolloin väritön lasi samenee läpikuultavan valkeaksi. Sisustuslasituksissa nimeä "maitolasi" käytetään myös maitomaisen valkeaksi hiekkapuhaltamalla tai happokäsittelyllä himmennetystä tasolasista.

## Periaate
Opaalilasissa lasimatriisiin on seostettu hiukkasia, joiden taitekerroin poikkeaa huomattavasti lasin taitekertoimesta. Tämä sirottaa valoa. Hiukkasten koko, tiheys ja jakautuminen määrää kokonaisvaikutelman, joka voi vaihdella lievästä himmeydestä läpinäkymättömään valkoiseen.

Maitomaisen vaikutelman saavuttamiseen käytetään mm. fosfaatteja, luutuhkaa, tinadioksidia, arsenikkia sekä antimoniyhdisteitä. Samoja ainesosia käytetään myös lasitteissa, joita voidaan pitää opaalilasin erikoistapauksena.

## Historia
Opaalilasia valmistettiin ensiksi Venetsiassa 1500-luvulla, missä sitä valmistettiin useissa värisävyissä. Valkoinen opaalilasi tuli erityisen suosituksi kuningatar Viktorian aikana, jolloin sitä käytettiin posliinin halvempana korvikkeena. Nimitys "maitolasi" on peräisin 1800-luvulta.

Maitolasia on käytetty muun muassa koriste-esineisiin ja tarjoiluastioihin, kellotauluihin, valaisinten kupuihin, sekä läpinäkymättömiin mutta valoa sisään päästäviin ovilaseihin ja ikkunoihin.

## Lähteet
Jackson Hinkle

**Jackson Hinkle** on yhdysvaltalainen politiikan kommentaattori. Hän edustaa MAGA-kommunismiksi kutsumaansa aatesuuntausta.

Hinkle varttui San Clementessä Etelä-Kaliforniassa. Hän oli teini-ikäisenä mukana perustamassa ympäristöjärjestöä ja toista järjestöä, joka kannusti nuoria asettumaan ehdokkaiksi vaaleissa. *Teen Vogue* nimesi hänet johtavaksi nuoreksi ympäristönsuojelijaksi, ja *Reader's Digest* sisällytti hänet innoittavien lasten listaansa. Hinkle valmistui high schoolista vuonna 2018. Myöhemmin hän on vastustanut kokemaansa globalismin uhkaa ja puolustanut Vladimir Putinia tämän vuonna 2022 aloittamassa suurhyökkäyksessä Ukrainaan. Hinkle kutsuttiin esiintymään muun muassa One America News Networkiin ja Tucker Carlsonin ohjelmaan. Hän on pitänyt vasemmisto–oikeisto-akselia suhteellisen vähämerkityksellisenä ja arvostellut demokraattien kannattajia taantumuksellisuudesta. Hinkle on osallistunut MAGA-liikkeen kampanjointiin.

Gazan sodan (2023) alettua 7. lokakuuta 2023 Hinklen seuraajamäärä Twitterissä kasvoi kuudessa kuukaudessa 417&nbsp;000:sta 2,5 miljoonaan. Hän on vastustanut Israelin toimia sodassa. Watchdog-järjestöt ovat arvostelleet hänen kommenttejaan antisemitismistä. Hinkle on toiminut Putinin, Xi Jinpingin, Ali Khamenein ja jemeniläisen huthi-liikkeen puolestapuhujana. *[[The New York Times]]in* mukaan hän on toiminnassaan käyttänyt manipuloituja kuvia, ja Yle on syyttänyt häntä disinformaation ja salaliittoteorioiden levittämisestä. Yle on pitänyt häntä yhtenä sosiaalisen median suuren näkyvyyden saavuttavista niin kutsutuista superlevittäjistä. Hinkle on poistettu Instagramista, Youtubesta ja Twitchistä. Hän on julkaissut säännöllistä podcastia Rumblessa.

Vuonna 2023 Hinkle meni kihloihin Miss Venäjäksi valitun Anna Linnikovan kanssa. Vuonna 2024 hän vieraili Venäjällä ja Kiinassa hallinnoille läheisten järjestöjen kutsumana. Hinkle nautti päivällisen Sergei Lavrovin kanssa ja esiintyi valtiojohtoisten televisiokanavien lähetyksissä. Venäläiset ja jemeniläiset tiedotusvälineet ovat pitäneet häntä toimittajana.

## Lähteet
Richard Shirreff

Sir **Alexander Richard David Shirreff** KCB CBE (s. 1955 Kenia) on brittiläinen kenraali ja kirjailija.

Shirreff kävi koulua Oundle Schoolissa ja opiskeli nykyajan historiaa Oxfordin yliopiston Exeter Collegessa. Hän palveli Persianlahden sodassa ja myöhemmin Irakin sodassa. Hän myös komensi monikansallista prikaatia Kosovossa. Shirreff eteni Natossa neljän tähden kenraaliksi. Hän oli Naton Euroopan-joukkojen apulaiskomentaja vuosina 2011–2014. Hän vetäytyi aktiivisesta palveluksesta vuonna 2014 ja perusti vuonna 2016 konsultointiyhtiö Strategia Worldwiden.

Shirreff julkaisi vuonna 2016 romaanin *2017: War with Russia – An Urgent Warning from Senior Military Command*. Kirja pääsi *[[The Sunday Times]]in* bestseller-listalle ja tuli käännetyksi kahdeksalle kielelle. Shirreff on naimisissa ja hänellä on kaksi lasta.

## Lähteet
Korpirannan tuulivoimalaitos

**Korpirannan tuulivoimalaitos** on Etelä-Pohjanmaalla Lapuan Jouttikallion tuulivoimapuiston yhteydessä sijaitseva tuulivoimalaitos, jonka kapasiteetti on 4,2&nbsp;megawattia. Voimalan omistaa ja sitä operoi Kyyttö Energy Oy .

Energiaviraston voimalaitosrekisterissä voimalaa kutsutaan tunnuksella LW&nbsp;Jouttikallio.

## Yleistä
Tuulivoimalaitos sijaitsee kuusi kilometriä Lapuan kirkolta eteläkaakkoon Kivimäen lakialueella. Alue on metsämaata, jonka mäki näkyy länsipuolella avautuvaan Nurmonjoen viljeltyyn jokilaaksoon. Aivan tuulivoimalan pohjoispuolella sijaitsee kuuden tuulivoimalaitoksen Jouttikallion tuulivoimapuiston. Jokilaaksossa kulkee valtatie&nbsp;19, josta tulee metsäalueelle Suokon suuntainen kylätie. Kylätieltä haarautuu voimalalle huoltotie.

Tuulivoimalaitos on saksalaisen Enerconin valmistama E141-malli, jonka napakorkeus on 135&nbsp;metriä , tuuliturbiinin halkaisija 141&nbsp;metriä, ja jonka kapasiteetti on 4,2&nbsp;megawattia. Voimala sijaitsee 82&nbsp;metrin korkeudella mpy.

## Historiaa
Voimalaitoksen pohjoispuolelle valmistui joulukuussa 2016 Jouttikallion tuulivoimapuisto. Samaan aikaan niiden eteläpuolelle suunniteltiin vielä yhtä tuulivoimalaitosta. Sitä varten perustettiin Korpiranta Oy, joka rekisteröitiin maaliskuussa 2015. Sen sähkötariffioikeudet siirrettiin Kyyttö Energy Oy:lle, joka rekisteröitiin toukokuussa 2015 , ja josta oli tullut hankkeen uusi omistajayhtiö . Energiavirastolta oli voimalaitoksen sähkönsiirron kiintiöpäätöstä haettu marraskuussa 2016 ensin Korpiranta Oy:lle ja sitten siitä oli tehty siirtopäätös Kyyttö Energy Oy:lle elokuussa 2017. Kyyttö Energy hyväksyttiin syöttötariffijärjestelmään joulukuussa 2017 ja syöttötariffia on maksettu yhtiölle tammikuusta 2019 lähtien.

Suvic Oy ilmoitti sivuillansa marraskuussa 2017 tehneensä tuulivoimalalle perustukset. Tuulivoimala pystytettiin vielä samana vuonna.

## Uutiset
Turun Energia ilmoitti syyskuussa 2017, että se sopi ostavansa kaiken Koskenkylän tuulivoimalaitoksen ja Korpirannan tuulivoimapuiston tuottaman sähköenergian kokonaan itselleen.

## Katso myös
* Luettelo Suomen tuulivoimaloista

## Lähteet
Frankon piiri

**Frankon piiri** () on yksi Ukrainan Lvivin kaupungin kuudesta hallinnollisesta alueesta (kaupunkipiiristä). Lvivin keskustan lounaispuolella sijaitsevan piirin pinta-ala on 11,2 neliökilometriä ja väkiluku 156&nbsp;284 (2021).

Piiri on perustettu 15. huhtikuuta 1973. Nimenä oli aluksi Neuvostopiiri (). Ukrainan korkein neuvosto uudelleennimesi piirin nykynimelleen 3. helmikuuta 1993 kirjailija Ivan Frankon mukaan. 

Kaupunkipiirin naapureina ovat lännessä ja luoteessa Rautatien piiri, koillisessa vanhan kaupungin sisältävä Halytšin piiri sekä idässä Syh’ivin piiri. Eteläpuolella on Lvivin kaupunkihromadan (Lvivin kaupungin) ulkopuolista Lvivin piiriä, Sokilnykyn hromadan aluetta.

Kaupunkipiirin alueella sijaitsee muun muassa:
* asuinalueita: Bohdanivka, Kastelnivka, Kulparkiv, Novyi Svit, Vulka  
* Ukrainan kansallinen metsäyliopisto (, lyhennys NLTU Ukrajiny)
* Sosnowskin palatsi (arkkitehti Józef Sosnowskin (Юзеф Сосновський) mukaan, 1901) 
* Piskovijärven puisto (Парк Піскові Озера)


103 Chuprynky Street, Lviv (07).jpg|Ukrainan kansallista metsäyliopistoa.
Привокзальный рынок львов.jpg|Pryvokzalnyi rynok.
Church of St. Clement the Pope in Lviv.jpg|Klemensin kirkko.
46-101-1919 Lviv Chuprinki 52 008.jpg|Sosnowskin palatsi.
Парк Піскові Озера (Львів)-1.JPG|Piskovijärven puistoa.
LvivAkvapark03.JPG|Lvivin vesipuistoa (Akvapark).
Frankivskyi District, Lviv, Lviv Oblast, Ukraine - panoramio (67).jpg|Kerrostaloja kaupunkipiirin eteläosassa.


## Lähteet

## Aiheesta muualla

* Frankon piirin rajat Open Street Map -kartalla (OSM)  (openstreetmap.org)